khistorydata/jeongjo-sjw-relations huggingface dataset:
정조 23년
己未七月二十五日上詣皇壇冽泉門外行禮入侍時行都承旨李集斗行左承旨李書九行右承旨李義弼左副承旨洪義浩右副承旨徐英輔同副承旨金羲淳假注書洪命周呂東植記注官金景煥承膺祚一提學鄭民始檢校直閣沈象奎金近淳檢校待敎李存秀以次侍立訖時至通禮跪啓外辦上具翼善冠衮龍袍乘輿出集成門侍衛諸臣以次隨駕藥房都提調李秉模進奏曰連日勞動聖體候若何上曰一樣矣仍進發命書駕前下敎曰承旨房仍右承旨爲禮房至齋殿門外通禮跪啓請降輿上降輿入齋殿門詣誥勅權奉處命招守直官賤臣承命招入命開門奉審訖還出齋殿門仍入朝宗門詣冽泉門外引儀唱行禮上行四拜禮訖仍詣役處戶曹判書趙鎭寬正郞李良會禮曹判書徐龍輔監役李永運等率計士匠役等董飭工匠命戶判進前敎曰今日內若告訖則當仍爲奉安役事今至何境耶鎭寬曰今幾完役而只有牕戶之未懸丹靑之未畢矣上曰須從速畢役之地好矣命禮判進前敎曰多日權奉事甚未安今日內若可畢役則當觀勢奉安參班人預先知委爲可而卿須出問日官今日若是吉日則書入草記可也龍輔曰承命出去上曰兵曹參判進去役處禁喧而軍士房承旨同爲檢飭也上曰近來罕有土木之役度支無事故員役輩擧行多有生疎須加嚴飭也民始曰觀其擧行之節則皆有汗漫稽緩之意不能銳意而做去誠駭然矣上曰戶禮堂當備員參判竝有闕乎書九曰然矣命書駕前下敎曰戶曹參判前望單子入之待下批牌招先入侍後謝恩又命書駕前下敎曰禮曹參判未差之代令該曹口傳差出先參班後謝恩仍敎曰戶參則以都承旨落點而禮參以侍衛人擬入也義浩承命分付命集斗與判堂同爲董役上曰都承旨前望單子入之待下批牌招先入侍後謝恩出駕前下敎仍敎曰都承旨以李冕膺出牌也賤臣承命出傳行都承旨李冕膺入來侍立俄而工役告訖上曰浮階及器械竝爲撤去布帳油芚斯速排設而壇側遮帳亦令排設房先爲撤去也書九承命分付仍命揭懸板承文判校李錫祺陪進懸板入來鎭寬曰敬奉閣懸板當揭前面而欽奉閣懸板何以奉安乎上曰欽奉閣懸板揭於閣內門額可也揭板訖又命揭門仍閉以布帳遮設仍敎曰役事今旣告訖誥勅先爲移奉待欌子造成後奉安爲好而移奉時亦當祗迎侍衛則還向齋殿門外可也仍還出冽泉門朝宗門至齋殿門外詣祗迎所命奉安樻子及冊子于香亭祗迎訖仍陪詣入朝宗門至敬奉閣奉安于閣內上曰今旣移奉當爲行禮參班人皆令整齊可也義浩承命分付上詣板位引儀唱行禮上行四拜禮左議政李秉模右議政李時秀戶曹判書趙鎭寬參判李集斗禮曹參判宋銓參議尹光普李提督七代孫宣傳官李熙章忠貞公尹集玄孫禧陵參奉尹爔忠烈公吳達濟七代孫漢城判官吳在鎭文正公金尙憲七代孫行吏曹判書金文淳文忠公金尙容七代孫同副承旨金羲淳以次入就拜位行禮訖敎鎭寬曰欌子果盡爲造成耶鎭寬曰構出則幾盡爲之而未及修粧矣上曰斯速修粧也上曰禮曹草記催促持入賤臣承命出傳龍輔持草記入來義浩讀奏命書批答訖上曰今日行禮諸家果皆參班乎龍輔曰諸家皆爲待令而惟洪學士家無參班人矣上曰吳學士家則參班者誰也龍輔曰漢城判官吳在鎭矣命進前在鎭進奏職姓名敎曰年幾何在鎭曰五十四歲矣上曰爾於學士爲幾代孫在鎭曰五代孫矣上爾與奉祀孫分派於何時在鎭曰自臣祖時分派矣上曰爾是學士之血孫耶在鎭曰臣是臣父之所後子矣上曰爾之生養家分派於何時在鎭曰自故相吳允謙兄弟時分派矣命退立班次上曰先朝癸巳年七月日記入之賤臣承命出持入上曰先朝以敬奉閣事施賞傳敎考出爲可而其前日記謄出者亦爲入之義浩承命考出讀奏命書傳敎曰敬奉閣移建于皇壇工役告成欽奉閣扁額合揭而閣內所奉誥勅亦旣奉安董役諸臣及參班提督家忠臣子孫等記勞錄舊之典當一遵先朝下敎爲之戶曹判書趙鎭寬熟馬一匹賜給郞廳李良會四品職陞敍朴民淳陞敍監役李永運陞六員役工匠等令該曹取考前例米布題給禮房承旨李義弼加資承文判校李錫祺校檢金洪運陞敍已經準職者加資提督家忠臣諸家參班人今番則祀孫皆不入來與癸巳例稍異其中遭故者待闋服卽爲甄復在外任者陞敍無職者調用賞典當日開政下批亦依先朝下敎擧行以寓事事迎述之意守直官令訓局收用漢旅守僕等米斗分給事分付該曹仍命良會進前敎曰已經四品乎良會曰未經四品矣命吏判進前敎曰李良會當有區處之道郡守中有瓜近窠乎文淳曰無之矣上曰從便區處好矣文淳曰司圃別提洪喜榮除拜後過限未肅拜依例改差何如上曰依爲之出擧條上曰承文判校若陞資則是渠所願否文淳曰若陞資則雖無歸屬處而旣出特恩似無不願之端矣民始曰此等文官陞資後則仍無歸屬矣上曰該判校招入也賤臣承命出招入錫祺進奏職姓名上曰爾爲堂上則果是所願否錫祺曰恩資惶感而無可歸屬處矣上曰第須供職爲可而五衛將作窠與校檢同爲擬入事令兵判知悉也上曰都承旨與戶禮判同詣壇上奉審而如或有頉卽爲修改也冕膺等承命詣壇上奉審訖回奏曰無頉矣欌子造成訖命漢旅奉入于閣內仍詣閣門前命入樻子及冊子於欌子欌子凡三層第一層奉安追感皇恩編及誥命印本第二層奉安御畫御筆簇子第三層奉安御筆板本奉安訖仍命閉門下鑰仍以草芚遮設四面上曰草芚進排遲滯駭然矣果是何司所管鎭寬曰是兩倉之所進排也義浩曰草芚進排遲滯擧行事體所在萬萬未安該曹堂上推考該倉進排官所當重勘而本院請推之外無他可施之罰何以爲之乎上曰戶判則年老之人董役多勞勿爲推考該郞官姑先從重推考可也出擧條仍設草芚上曰在前則草芚以定例內入矣近則不入已有年故擧行如是生疎耶不入之自何年始戶判取考謄錄以奏可也上曰禮房承旨以新除遽然陞資非所以名實相副之道也雖遞職後時詣奉審以爲曝曬土役之地爲可而戶曹郞廳亦爲頻頻來詣如有未完處須從便擧行之地可也命兵曹參判入來命周承命出傳兵曹參判朴基正進前上曰閣後樹枝過爲鬱茂卿須與守直官略略剪去以爲疎通之地也仍命修掃民始曰日已向晩速爲還內而修掃則令該司擧行似好矣仍命前導還出冽泉門朝宗門至齋殿門外通禮跪啓請乘輿上乘輿英輔曰藥房啓辭姑未承批何以爲之乎上曰以知道書下而駕前旣承候不必更爲入侍矣秉模曰勞動旣多聖體候更若何上曰別無所損矣命書駕前下敎曰禮曹參判前望單子入之待下批牌招察任仍入集成門還內諸臣以次退出
정조 23년
己未七月二十五日巳時上御便殿左副承旨入侍時左副承旨洪義浩假注書呂東植記注官金景煥承膺祚以次進伏訖上曰敬奉閣移建之擧實是盛典今日吾東方君臣當作何懷玆賦近體一首及序文以識尊王之義當令隨駕諸臣及忠良子孫依韻賡進承旨書出一本而大臣許及諸家亦當以各本書下他承旨及閣臣亦令入來同寫之地可也賤臣承命出傳同副承旨金羲淳與檢校直閣沈象奎金近淳偕入進伏命書曰謹題敬奉閣閣舊在兩闕槐院一曰敬奉閣一曰欽奉閣閣之設所以尊閣也卽我寧考義起之盛典也其詳載寶鑑別編皇朝誥勅自高皇帝洪武建元二十五年體天牧民永昌後嗣之詔至顯皇帝新修會典及出師平倭之詔隆恩浩渥東薄于海海外方數千里喙息跂踵凡有血氣之倫莫不感激愛戴如天地焉如父母焉顧今時移事往冠屨倒置裳華蓼蕭之詩不復作於東土而紫泥黃帕之爲萬世珍藏者尙不免皇輿之蒙塵今閣之所揭奉高皇帝以後御書御畫諸本誥命印本而金章寶墨光榮燭地自令人瞻望徊徨不趐若曲阜烏號之遺也槐院圮而閣惟巋然每過此愾焉以傷是歲七月二十有一日晨朝秪詣皇壇遙拜顯皇帝諱辰仍命有司移構於壇西而越三日移奉誥勅于齋殿仍始工役不日而告成其翌日自齋殿揭奉如初遂與提督後孫三學士金文忠文正鄭文簡家人行禮門邃冽泉陛級重重怳然若下拜登受西顧周道有淚沾臆玆賦近體一首以識尊王之義自有天地生民以來莫有盛於夫子夫子之功莫有大於春秋春秋之義莫有重於尊王凡百有位尙亦知予之心而三綱明九法立變陰而爲陽內華夏而外夷狄未必不肇基於斯閣也云爾時顯皇帝萬曆後三己未詩曰江漢朝宗萬里濤皇恩浩蕩注麟毫唐堯竝立山河鞏周稷重光日月高草木皆知今鰈域風雲猶帶舊龍袍昭回北苑瞻新構百世吾東奉赤刀義浩等分書訖上曰注書持出一本往傳于左相家而隨駕諸臣若而人列錄書下卿須知委於各人處使之製呈于卿所自卿所待齊到後限明日申前來呈于內閣之意詳諭可也賤臣承命退出上曰右相許則令閣吏送于直提學處以爲轉示之地諸處所下者皆自內閣知委而竝依左相來呈例爲之可也義浩曰行左參贊洪良浩除拜後過三日不爲出肅事甚未安依定式推考警責仍卽牌招察任何如上曰依爲之出擧條命退諸臣以次退出
정조 23년
行都承旨李冕膺坐行左承旨李書九坐行右承旨宋銓坐左副承旨洪義浩坐直右副承旨尹光普未肅拜同副承旨金羲淳坐直注書柳台佐病一員未差假注書洪命周仕直呂東植仕事變假注書趙碩章仕
정조 23년
傳于金羲淳曰義州府尹入侍
정조 23년
以大司諫尹長烈牌不進罷職傳旨傳于洪義浩曰只推
정조 23년
傳于金羲淳曰軍士房承旨入侍
정조 23년
傳于李冕膺曰來待諸臣入侍
정조 23년
傳于李書九曰今聞戶判與該院提擧書入者甚便好建閣則來月擇吉爲之而奉安閣所奉明日先爲奉安于禮曹大廳房內而精設鋪陳屛帳禮判該院提擧陪進奉安後提調書臣謹封待建閣後奉安事分付
정조 23년
傳于李冕膺曰右副承旨許遞前望單子入之
정조 23년
以承旨房望傳于李冕膺曰房仍左承旨爲禮房
정조 23년
以江華留守洪明浩狀啓拯活人命人前司果洪大濟論賞令該曹稟處事傳于李書九曰伊日風雨拯活人命如彼夥然前司果洪大濟令該曹加資口傳下批
정조 23년
李冕膺以戶曹言啓曰卽伏見忠淸監司李泰永狀本及水使具明遠啓本則枚擧平薪僉使金命淑牒呈以爲今十五日午水量全羅道羅州綾州南平等三邑稅穀竝載京江船一隻今十四日夜爲風所驅不知去向監色沙格等十五名乘汲水船漂泊於亢金浦故僉使登時馳往遍審上下初無船體汲水船亦不知去處査問於監色沙格等處則所告內羅州大同米二百八十五石十三斗五升綾州位米五十九石三斗田稅太二百六十五石二斗五升南平位米一百十一石田稅太三百二十七石十四斗五升合米太一千四十九石零次第逢載今月初四日自羅州發船十二日到群山前洋風勢甚好故晝夜前進到安興前洋止宿十四日辰時離發上來申時量風浪大作末由制船艱辛下碇則碇索斷絶帆竹摧折水滿船中勢將沒死故跳下汲水船漂泊於亢金浦登高望見則船往如箭仍失去處而三邑監色俱無陳省文書入本道後元山一處外護送船一不相逢云云事報來矣莫重稅船不知去處事未前有萬萬驚遑別定差員又發褊裨本鎭僉使眼同董飭期於搜覓之地而監色沙格輩之不計晝夜自群山至安興千餘里水路兩日內驀到初不操心固已痛惡船未致敗人先下陸任其漂流莫知去處者尤極可疑苟能着意指護則必不至此境當該護送監色各別嚴刑重勘製載官地方官邊將論罪一款及監色沙格究覈等事待其搜得船隻拯出穀物後依定式修啓計料云矣近年以來船漢輩奸僞百出駕海之後故爲臭載之狀前後何限而未有若此事之極巧惡極虛謊矣大凡行船之際自有止息之站所發船之時先占風勢之順逆卽是梢工輩常事而千有餘里之兩日趲進已是無於前之妄擧而伊日風勢雖非尋常正當未申之際旣與昏夜有別則退泊避風之處何患無所而任他波浪之洶湧一直冒犯而前進者寧有如許之理況其風候晝始夜劇故沿海如織之船艦皆得從便止迫未有聲聞之惡而獨於此船謂之漂失者是豈近於事情乎且其監色沙格則盡數下陸騎來輕舠亦云漂失此不但曾所未聞其所用情故漂之狀明若觀火此等不畏法獰頑之類若不別般嚴覈則來頭之弊有不可勝言不必遲待具格狀聞在囚之各人等另加嚴覈期於輸情依律處斷斷不可已今以沙格等招辭觀之旣云十四日之晡時而該鎭僉使所報則乃云伊日之夜莫重報辭非特相左該僉使之玩愒多日終未搜得極爲萬萬疎忽常時若能嚴加團束於指護監色輩則雖當忽遽之際豈若是無礙放過乎以此以彼難逭重勘而地方邊將則曾有決棍懲礪之定式令道臣從重決棍該鎭之指護監色亦不可尋常處之嚴刑遠配入本道以後元山一處外護送船一不相逢云者尤極驚駭近以護送一事聖念之憧憧廟堂之董飭至爲截嚴所經沿路守令邊將果皆十分警惕立標擧火等節如法待候於各其水站遙望遠探則雖或風利而不泊斷無不逢着之理今旣現發之後不可不嚴勘以懲日後令本道另加詳覈各該監色則嚴刑遠配各該守令邊將則指名現告後依定式守令之堂上及侍從則罷黜堂下則營門決杖邊將則從重決棍稅穀裝載各有期限朝家申飭前後何如而五月望前下去之船拖至七月初四始爲裝載者已是稽緩之甚而又不能檢束船漢終至於許多穀物竝與船隻而漂失則晩時之罪不飭之責有難容貸而各邑陳省文書俱無見存姑難以監色沙格等糢糊口招區別論斷羅州綾州南平等邑之裝載與否及當該守令令本道査實後現告先罷後拿兩道道臣之不能董飭之失在所難免竝從重推考該水使之稅船漂失何等驚怪而旣聞之後不爲檢飭搜覓拖到四日循例封啓揆以事體誠極未安亦爲從重推考漕稅船逢點之法自來嚴重而船格則曰以經過元山虞候則元無逢點云者殊甚駭然苟如是則虞候之出待元山專管逢點之意果安在哉不可置而勿論更令帥臣各別詳査後依護送地方邊將例決棍懲礪船隻去處則無論營閫邑鎭拔例搜訪期於捉得事嚴飭分付穀物數爻衙門名色待具格狀聞更爲稟處何如傳曰允嚴飭之下不謹護送之守令邊將等當別般嚴處令錦伯査實指名狀聞近來畿邑頗修擧勤勵云更令道臣申明察飭而豈有晩時裝發之理乎湖南三倅姑勿罷拿只以委折査聞都是舟橋船人行歷逗遛之致捉致京司嚴刑究覈而日前筵敎中豈不及之乎若能操切豈有是也不飭之舟橋堂上爲先從重推考此後廟堂益加董飭俾有令行之實效可也
정조 23년
李書九以禮曹言啓曰郊壇四孟朔遣禮郞看審有無頉自該曹草記事定式矣發遣郞廳南郊南壇東郊先農壇先蠶壇南郊雩祀壇北郊祈雨壇東郊馬祖壇南郊漢江壇司寒壇北郊厲壇次第看審則先農壇雩祀壇祈雨壇馬祖壇漢江壇司寒壇厲壇及四面紅箭門墻垣階砌俱爲無頉而南壇北邊紅箭門西邊柱根塗灰剝落先蠶壇東邊紅箭門橫木朽傷柱根塗灰剝落卽爲修改事分付該監此後看護等節着實擧行事申飭之意敢啓傳曰知道
정조 23년
洪義浩以都摠府言啓曰今日入直內三廳武兼禁軍及軍兵等中日習射請出標信傳曰齋日正日賓對及持公事亦皆不爲旣有定式則中日之取稟固陋莫甚卿等推考該房承旨亦爲推考可也
정조 23년
洪義浩以兵曹言啓曰卽接西道參軍柳光濂牒報則訓鍊都監所授彰義門西邊第五城廊近處體城三間許今日頹圮云令繕工監把子圍排分授軍門急速修築而把守軍兵亦令該軍門量宜定送限改築間嚴加守直之意分付何如傳曰允
정조 23년
洪義浩以備邊司言啓曰卽見進賀兼謝恩正使趙尙鎭副使徐瀅修狀啓則以爲渡江以後一行之辦裝整具無絲毫苟艱丐貸之弊然後國體尊而彼人服使行之帶去刷馬自前例爲八十一匹而今番所減幾至折半則馱卜不甚相遠賃載無處可寄者乃是行不得之事昔在甲寅年分嘗除減馬匹而灣府所在三庫雇馬錢及刷馬盤纏依例如數帶去以爲入柵後雇車之費今此新節目變通時雇錢與盤纏竝不許齎往則百窘千艱不成使价體貌馬匹旣不帶去則刷馬盤纏更無可論而至於三庫馬錢依甲寅年例以元定馬匹之數移用於入柵後雇車之需有賴於行事自今刷馬除減時盤纏依節目勿論雇馬錢如例取用事請令廟堂稟處矣今此進賀行刷馬之減數適當使行稠疊之時蓋出一分除弊之意而回還冬至正使亦有請減之筵奏故商確存減草記行會而此是一時權宜之政元無節目定式之事至於雇馬錢亦無勿爲出給之知委則今此狀辭莫曉委折無乃自灣府有此裁減之論乎大抵使行時雖有除減刷馬之時灣府例下之需如前自在無論雇車與否一任使行之區處今若以其除減刷馬竝與從前應給之需不爲出給則其所艱窘勢所必至依甲寅年例施行之意星火分付於灣府何如傳曰允大抵近來之人自奉太侈萬里行役亦欲如在家時回還正使之意見必有料量則不當啓聞之事致煩登徹使臣推考今旣狀聞第令灣府量給可也
정조 23년
洪義浩以訓鍊都監言啓曰本局分授都城彰義門西邊第五城廊近處體城三間許頹圮令該軍門卽速修築把守軍兵量宜定送事自兵曹草記矣今日爲始砲手二十名將校一人率領限改築間輪回守直之意敢啓傳曰知道
정조 23년
己未七月二十六日卯時上御重熙堂義州府尹入侍時右副承旨徐英輔假注書呂東植記事官金珍恪記注官承膺祚義州府尹李羲甲以次進伏訖命羲甲進奏職姓名上曰年今幾何羲甲曰三十六歲矣上曰未陞掌令乎羲甲曰然矣上曰邊門重地不可徒尙文敎而該邑是文窠故近來出宰者不務武備甚至於朔試射亦爲廢却云是豈成說乎須着意修明可也若夫爲治之要無過於威生於廉四字下去勉爲之也何當離發耶羲甲曰今晩當治發矣命退諸臣以次退出
정조 23년
己未七月二十六日辰時上御便殿軍士房承旨入侍來待諸臣同爲入侍時右副承旨徐英輔假注書呂東植記事官金珍恪記注官承膺祚水原留守徐有隣壯勇提調鄭民始以次進伏訖民始曰雨中日候猶有熱意夜間聖體候若何上曰一樣矣上曰戶判如已來待使之入侍賤臣承命出傳與戶曹判書趙鎭寬偕入進伏上曰日前海伯以白翎鎭島配罪人渰死事馳啓而此罪人闕係甚重則防守不嚴以至渰死之境云者誠萬萬駭然矣該僉使事姑無論道臣狀辭未免循例尤極駭然矣民始曰此罪人關係何如而防守之不嚴乃如此誠爲駭然矣上曰三南農形近復何如卿等有所聞否民始曰嶺南若而邑雨澤近頗周洽故農形大有勝於初料而湖南若而邑則雨澤間或不足云矣鎭寬曰湖西及畿內田畓各穀無不豐穰云矣鎭寬曰昨年自華城貸去勅需錢八萬兩矣惠廳別貿米頃自臣曹貿來而價本則使之推用於所貸華城者而其後華城所出只爲七萬兩故自惠廳不許一萬兩直米而臣曹則不可不推用故適因言端敢此仰達矣上曰惠堂以爲如何民始曰價本旣不足故果不許給矣向自戶曹至有移文之擧今則不必多言當依所願許給矣上曰戶惠均是國用而米包旣未輸去仍置可也上曰奉安閣所奉文書所重則莫大欲爲移奉於槐院近處公廨而如儀賓府龍虎營等處皆爲難便云故欲爲姑先權奉則承宣李書九以爲禮曹直房最爲便當云果然否民始曰闕外公廨皆無可合而禮曹直房果爲好矣敎鎭寬曰卿與槐院提調往審禮曹直房形止如果爲好卽爲議定以爲明日權奉之地好矣仍命先退有隣曰華城府內民産築堤置屯一切以務本爲歸而若其貿遷有無通工居貨亦是王政之不可闕都會之不可無者也本府處在三南要衝而海門旣遠泉路不廣舟車無輻湊之利廛肆乏交易之資原居工商難以聊生應募民人莫之奠業大變通大更張雖難輕議而矯救接濟之道不可不及今施措臣意則每年燕行倣五營舊例設置貿易別將一窠以華城人差遣海帶五百隻海蔘五百稱依立廛靑布廛例減包入送牛皮二千張式亦令每門減包入送使原居工商應募民人俾得賴此而聊生奠業略干稅條量宜取用以爲軍物公廨修補之需而海帶牛皮則燕行交市本無定數雖以海帶一種言之又在灣商定數之外故少無掣礙之端自今曆行爲始以此定式施行恐合事宜令廟堂稟旨分付何如上曰依爲之出擧條有隣曰行宮修理物種今將依定例取用矣其中草注紙有牕戶外代用楮注紙之命而卽聞修理契遺在楮注紙太不足草注紙頗有裕云今番則楮注紙代草注紙量宜取用恐合事宜故敢此仰達矣上曰依爲之出擧條民始曰本府郞官中判官申錫老主簿李爲彬俱無敦寧不得行公只有一人而亦有身病番次無以推移判官主簿令該曹竝以有敦寧人口傳相換何如上曰依爲之出擧條命退諸臣以次退出
정조 23년
己未七月二十六日辰時上御重熙堂禮房承旨入侍時行左承旨李書九假注書呂東植記事官金珍恪記注官承膺祚以次進伏訖上曰奉安閣文書移奉處所當於闕下稍近處爲之果無便當之地耶書九曰闕下近處則雖詳思而不可得矣聞一提學言則禮曹直房爲好云而該曹亦是路傍衙門恐有礙於觀瞻矣上曰然則姑爲權奉於禮曹直房似好卿須往審形止更爲議定好矣而承文院則果難移奉耶書九曰槐院頗狹窄若以校書館之與該院隔墻之地通用則似好而校書館乃是有工役衙門亦難遽議矣上曰禁營直房本無緊用處此則如何耶書九曰禁營直房形止臣未得見之亦不詳知矣仍命退承史以次退出
정조 23년
行都承旨李冕膺坐行左承旨李書九坐右承旨洪義浩坐左副承旨尹光普坐直右副承旨金羲淳坐直同副承旨未差注書柳台佐病一員未差假注書洪命周仕呂東植仕直事變假注書趙碩章仕
정조 23년
李書九啓曰來初一日輪對日次而社稷大祭齋戒相値頉稟之意敢啓傳曰知道
정조 23년
洪義浩啓曰行大司憲宋煥箕執義李龜雲掌令洪彦燮持平權文度在外掌令崔禧延持平洪宅夏呈辭監察茶時之意敢啓傳曰知道
정조 23년
金羲淳啓曰吏曹參判李益運除拜後過三日不爲出肅依定式推考警責仍卽牌招察任何如傳曰允
정조 23년
金羲淳啓曰三品官之無得過三日循例請牌曾有飭敎矣吏曹參議鄭尙愚除拜後過三日不爲出肅事體所在誠極未安從重推考仍卽牌招察任何如傳曰允
정조 23년
傳于金羲淳曰右議政留待
정조 23년
傳于金羲淳曰右議政入侍
정조 23년
傳于李書九曰禮曹堂上承文院提調入待
정조 23년
洪義浩啓曰卽伏見判敦寧府事鄭民始擧條啓下者官銜中府事二字落漏不書臣之矇然捧入不勝惶恐原擧條付標以入而奏御文字有此不審當該注書所當重勘本院請推之外無他可施之罰何以爲之敢稟傳曰注書爲先推考可也
정조 23년
吏曹口傳政事戶曹參判單李義弼禮曹參判單宋銓以上仍任事承傳承文提調單宋銓差下事承傳
정조 23년
禮曹參議前望單子入之李魯春落點
정조 23년
傳于金羲淳曰都承旨入侍
정조 23년
傳于金羲淳曰左副承旨入侍
정조 23년
傳于尹光普曰曹司五衛將事每欲一番査問於該曹而未果矣先朝嚴飭該曹罷曹司之名稱其後通融差擬又其後因檢束之不古五衛將諸窠中二員更爲擇差事似有筵稟定式而曹司之名年來依舊書之雖甚微事與下敎本意不同令廟堂其委折査問草記
정조 23년
吏曹口傳政事敦寧判官申錫老寧陵令金思拓相換敦寧主簿李爲彬引儀李儀亨相換
정조 23년
以吏曹參議鄭尙愚牌不進罷職傳旨傳于金羲淳曰只推
정조 23년
有政吏批行判書金文淳進參判李益運參議鄭尙愚牌不進同副承旨金羲淳進以李東稷爲承旨高宅謙爲校理曺錫中爲副修撰李秉鼎爲知敦寧李集斗爲工曹參判姜彝正爲右尹李濟萬爲刑曹參議金弼龍爲判校丁俔祖爲校檢鄭時善爲監察尹彝鉉爲內贍奉事鄭尙愚爲冬至副使南履翼爲副校理鄭履元爲穆陵參奉鄭在愼爲假引儀曺錫中爲東學敎授
정조 23년
兵批判書李在學進參判朴基正參議朴奎淳病參知閔昌爀入直左副承旨尹光普進以李祖源爲知事金履翼爲副摠管柳得恭爲五衛將僉知單徐英輔具達遠李錫祺護軍洪絲浩鄭大容副護軍丁若鏞鄭聖翰副司果任㸁以上竝單付
정조 23년
李冕膺啓曰新除授同副承旨李東稷卽爲牌招何如傳曰允
정조 23년
李冕膺啓曰新除授同副承旨李東稷時在京畿抱川地斯速乘馹上來事下諭何如傳曰許遞前望單子入之
정조 23년
以漢城府民家頹壓別單傳于李冕膺曰恤典令該廳卽爲分給事分付
정조 23년
金羲淳以吏曹言啓曰今此文宣王釋奠祭亞獻官依定式以時任大司成塡差而大司成李晩秀雖是二品依定式塡差以入之意敢啓傳曰聞有實病同知館事中一人今番則代差於初獻官可也
정조 23년
金羲淳以弘文館言啓曰本館上番姑陞入直事甚未安今日政新除授玉堂待下批仍卽牌招以爲推移入直之地何如傳曰允
정조 23년
尹光普以備邊司言啓曰卽見水原留守徐有隣擧條則以爲本府海門旣遠泉路不廣舟車無輻湊之利廛肆乏交易之資原居工商應募民人莫之奠業臣意則每年燕行依五營舊例設置貿易別將一窠以華城人差遣海帶五百隻海蔘五百稱依立廛靑布廛例減包入送牛皮二千張亦令每門減包入送俾得賴此聊生略干稅條量宜取用以爲軍物公廨修補之需而海蔘牛皮則燕行交易本無定數海帶一種又在灣商定數之外故少無掣礙之端自今曆行定式施行事請令廟堂稟旨分付矣今此所論非無意見而難保其永久有效且念海蔘牛皮雖曰本無定數利於此則損於彼物之情也四方商賈恐有聞令抑鬱之慮至於海帶一種近因灣商之擔當行中公用付之渠輩頗得聊賴公用亦不無因此資益之道云今以五百隻海帶包外入送則到彼賤售可以推知灣商旣失其利府民亦無所利豈非兩失之策乎凡係府底聊生奠業之方中外之臣固當竭智貢愚而反覆思惟所損者多所益者少今姑置之更令別究良策何如傳曰允
정조 23년
右議政李時秀箚曰伏以臣獲蒙恩暇情急省掃朝已陛辭以明日發行之意仰陳於前席矣退伏聞景慕宮秋享大祭親祭取稟姑未啓下臣於此時以私事請由下鄕萬萬非分義道理之所敢出且況廟宮親享之前朝臣之無得請由定式昭在而臣旣職叨大官又兼提擧事係莫重全不詳愼晏然若無省覺論其罪犯實合大何伏地震懍靡所容措玆敢還停行李短箚自列伏乞聖明亟降威罰以肅朝綱以礪臣分焉取進止答曰省箚具悉卿懇卿之省掃之行旣因筵中特敎況足可往來且況命攝卿須安心如期發行仍傳曰此批答遣史官傳諭
정조 23년
左參贊洪良浩疏曰伏以臣性本疎鈍年又耄昏當官奉職觸處生疣向於待罪銓官也歲抄啓單落漏許多兼管槐院時回咨製進不能審愼竝被大僚之請罪旬日之間再干譴罷之罰惶隕慙恧無面可顯杜門訟愆靡所容措曾未幾何前後罪名竝蒙分揀之命驚惶感激莫省何以致此也噫朝紳陞黜關係旣重表咨撰送事體至嚴職在主管全不照察荐致失誤之擧一則臣罪二則臣罪官謗旣峻郵罰難逭聖恩雖諒其無情公法自速於屢犯今何敢憑恃寵靈晏然自恕而至於文任異於他官旣遞旋仍有違格例豈可以罪名之還收而恬然冒居乎政府參貳之命遽下此際薄勘未久恩除儼辱情地恧蹙末由承膺坐違召牌冞增罪戾玆敢冒入文字仰暴微懇伏乞聖明俯賜體諒亟命解臣本兼諸任以重官方以安私分不勝幸甚臣無任屛營祈懇之至謹昧死以聞答曰省疏具悉格例間事何必追引卿其勿辭從速行公
정조 23년
己未七月二十七日卯時上御誠正閣諸承旨持公事入侍時右議政禮曹堂上承文院提調同爲入侍時行都承旨李冕膺行左承旨李書九行右承旨宋銓左副承旨洪義浩右副承旨尹光普同副承旨金羲淳假注書洪命周呂東植記注官金景煥承膺祚檢校直閣金近淳右議政李時秀禮曹判書徐龍輔以次進伏訖時秀曰雨後日候猶有熱意日間聖體候若何上曰一樣矣時秀曰寢睡水剌之節何如上曰一樣矣上曰誥勅權奉之後心甚未安不敢放弛矣經始之工不日告成趁卽奉安幸不可言時秀曰移奉之擧實是盛典不勝欽昂而第伏念連日勞動臨晩還內伏用悶慮矣上曰移奉以後稍弛憧憧之念自覺心地之舒泰故凡節比前稍勝矣日前廟宮展謁後憧憧之忱亦可稍弛背部症候頗覺有勝大抵凡事皆不出一心字矣時秀曰聖敎誠至當矣時秀曰王大妃殿氣候何如上曰一樣矣時秀曰惠慶宮氣候何如上曰一樣矣敎龍輔曰報謝祭吉日更考前例以來初擇入可也池景喆事可謂愈往愈甚矣移奉初擇卽今日而今日又雨誠爲痛駭矣命奏公事羲淳讀奏咸鏡監司具㢞狀啓明川府使金憲柱到任事銓讀奏全羅監司趙宗鉉啓本靈光郡反庫事咸鏡監司具㢞狀啓遺棄兒給料事冕膺讀奏咸鏡監司具㢞狀啓雨澤事黃海監司曺允大狀啓雨澤事全羅監司趙宗鉉狀啓雨澤事光普讀奏統制使任嵂狀啓加背梁萬戶任慶運到防事統制使任嵂狀啓玉浦萬戶金大一到防事廣州留守金思穆狀啓分留成冊上送事義浩讀奏平安監司韓用龜啓本罪人金弘順熙川郡到配事平安監司韓用龜啓本罪人尹斗雄中和府到配事慶尙監司申耆啓本時囚罪人等同推開坐事分書判付訖上曰奉安閣所奉文書移奉於禮曹直房似爲便當而自前此等文書例多奉安於禮曹矣時秀曰禮曹異於他司移奉誠好矣上曰若欲建閣則果無礙眼處而當建處是府中之東隅耶書九曰果無礙眼之事而當建處則府內北邊矣上曰然則監試設場時亦無所妨耶書九曰此非儒生等爭坐之地而傍近閭家又爲撤去則設場之地較前稍廣矣上曰本曹所奉則果是何文蹟耶書九曰再昨進去時奉審一樻則所奉文書是列聖朝諡號陵號尊號嘉禮時文蹟矣上曰奉謨堂亦有先朝文蹟奉安者欲爲一番釐正而每緣未遑此皆有關於後考者而後人未之考見良可歎也上曰今日移奉時當用龍亭乎龍輔曰彩輿亦爲待令而當觀勢用之矣上曰左承旨與禮堂奉審後抄入目錄仍成形止案一件載之槐院謄錄及內閣京史庫等處可也上曰奉安閣撤毁進去戶曹郞廳入侍命周承命出傳與戶曹正郞李靖模偕入進伏上曰別例房及佐郞何不待令乎靖模曰別例房郞廳敬奉閣曝曬進去而他郞廳則以放料事進去矣上曰爾年幾何靖模曰四十六歲矣上曰尙有典刑矣故重臣與都承旨家奉朝賀相親熟矣冕膺曰然矣上曰故重臣之爲承旨時獨啓事爾果知之乎靖模曰知之矣上曰庚辰繡衣甲午銓地俱是不易得之事矣上曰雨勢如此無妨於撤毁乎靖模曰撤毁之後輸運亦難便矣上曰非必今日須待日晴從便爲之也仍命先退上曰移奉之時承文提調誰爲進去書九曰戶曹參判李集斗當爲進去而未及待令矣上曰右承旨頃拜禮參卽遞矣本職是宿趼乎銓曰本職是初除矣命書榻敎曰不爲入來戶曹參判許遞前參判李義弼仍任牌招察任禮曹參判之代前參判宋銓仍任仍差槐院提擧牌招使之先進去後謝恩上曰禮堂當陪進果備員乎龍輔曰參議有闕矣命書榻敎曰禮曹參議未差之代前望單子入之先陪進後謝恩敎書九曰卿與禮判出去陪進而禮曹所奉文蹟亦須詳議奉安之地可也書九龍輔先退上曰華留擧條本司爲防啓誠得當矣時秀曰此事若有補於本府公用則臣等擧行亦當靡不用極而不過爲自下蒙利之資矣上曰所奏然矣上曰二直提學之病近則何如時秀曰病勢尙爾而方差祭有難强赴是爲伏悶矣上曰卿之由行何當離發而往來亦爲幾日時秀曰明當離發而往返當爲四日矣仍命先退上曰移奉門路敦化門爲之儀仗用細仗闕內各司祗迎事分付可也命周承命出傳上曰近日日記中有屬於敬奉閣及奉安閣事說話者嚴飭注書必須詳細載錄毋或落漏以爲後考之地御製賡進人員亦爲列錄爲好承旨亦須看檢記錄也命書傳敎曰政官牌招開政命退諸臣以次退出
정조 23년
己未七月二十七日辰時上御重熙堂都承旨左副承旨入侍時行都承旨李冕膺左副承旨洪義浩假注書呂東植記注官金景煥承膺祚以次進伏訖上命書傳敎曰予於忠貞公鄭雷卿事心常碨磊不能舒當俘奴侵辱之日見陵之恥百倍隣喝忠貞忿恚之甚而欲以計挺身下手竟未免被害國人至今悲之如學士焉此豈非所死之事不同而所死之心同歸於殺身成仁者歟忠貞卽質館之一從官身不佩國家之安危職不與廊廟之訏謨爰曁乃僚旅往旅返則爵祿富貴固其儻來而不耐滿腔之憤必去反喙之賊捐棄死生發謀出慮欲假手以誅殲何其忠也及夫不密而露也一言遜謝則其軀可全其難可釋而男兒死耳不死非夫不撓不屈拜辭君親蹈白刃如就樂地何其義也嗟嗟孝元甘與之偕死儻使忠貞之計得行於當時除俘奴如腐鼠耳俘奴除則憂虞可祛八九分亦可以安意專力於修攘之策而忠貞之志未就忠貞之身先死者天也非人也澹菴斥和之書魯連蹈海之操誰昔所養有以致之而況其臨死從容能人所難能者尤亦凜凜然可敬可感然於忠義之家不幸出亂逆而若敖之餒今焉七十有餘年矣因後孫之有累揜先祖之大節殊非朝家尙忠褒善之典前此特擧易名意豈淺淺近者鄭文簡祀孫旣授之一命之銜旋與以百里之任文簡忠貞之節烈竝耀齊美而等是無故之派同一主祀之人蔭補之或施或否亦豈一視兩家之政乎鄭思忠直孫之爲忠貞後者令銓曹問名擬初仕於今日政祠版所在處當致酹鄭文簡祠版一體設行竝待祭文製下擧行先正趙文正家亦有念舊錄後之命而反又零落年前賜祭無異委命於草莽念及先正爲之愴愍身故者外更有可爲祿仕之人於直孫乎亦卽訪問以聞事分付上曰忠貞之家雖出亂逆而其祀孫旣是無故之派則收用之典似無不可矣冕膺曰選職則雖難通擬而至於蔭補則似無所妨矣命退承史以次退出
정조 23년
行都承旨李冕膺坐行左承旨李書九坐右承旨洪義浩坐左副承旨尹光普坐右副承旨李魯春坐直同副承旨金羲淳坐直注書柳台佐病一員未差假注書洪命周仕呂東植仕直事變假注書趙碩章仕
정조 23년
金羲淳以吏曹言啓曰今七月二十七日傳曰予於忠貞公鄭雷卿事心常碨磊不能舒當俘奴侵辱之日見陵之恥百倍隣喝忠貞憤恚之甚而欲以計挺身下手竟未免被害國人至今悲之如學士焉此豈非所死之事不同而所死之心同歸於殺身成仁者歟忠貞卽質館之一從官身不佩國家之安危職不與廊廟之訏謨爰曁乃僚旅往旅返則爵祿富貴固其儻來而不耐滿腔之憤必去反喙之賊捐棄死生發謀出慮欲假手誅殲何其忠也及夫不密而露也一言遜謝則其軀可全其難可釋而男兒死耳不死非夫不撓不屈拜辭君親蹈白刃如就樂地何其義也嗟嗟孝元甘與之偕死倘使忠貞之計得行於當時除俘奴如腐鼠耳俘奴除則憂虞可祛八九分亦可以安意專力於修攘之策而忠貞之志未就忠貞之身先死者天也非人也澹菴斥和之書魯連蹈海之操誰昔所養有以致之而況其臨死從容能人所難能者尤亦凜凜然可敬可感然於忠義之家不幸出亂逆而若敎之餒今焉七十有餘年矣因後孫之有累揜祖先之大節殊非朝家尙忠褒善之典前此特擧易名意豈淺淺近者鄭文簡祀孫旣授之一命之銜旋與以百里之任文簡忠貞之節烈竝耀齊美而等是無故之派同一主祀之人蔭補之或施或否亦豈一視兩家之政乎鄭思忠直孫之爲忠貞後者令銓曹問名擬初仕於今日政祠版所在處當致酹鄭文簡祠版一體設行竝待祭文製下擧行先正趙文正家亦有念舊錄後之命而反又零落年前賜祭無異委命於草莽念及先正爲之愴愍身故者外更有可爲祿仕之人於直孫乎亦卽訪問以聞分付事命下矣謹依下敎文正公趙光祖直孫可合祿仕之人自臣曹詳探則奉祀孫故參奉基仁之子姑未成長直派中故掌令思忠子進士國仁年今三十四歲云矣敢啓傳曰待窠除職可也
정조 23년
尹光普以兵曹言啓曰卽接東所衛將具達遠牒報則禁漏閣北邊宮墻內榕木一株因雨顚仆墻垣一間許半腰頹圮云爲先令紫門監緊實圍排而與全體頹圮有異限修築間集賢門入直軍輪回晝察夜巡之意分付何如傳曰允
정조 23년
尹光普以兵曹言啓曰卽接西所衛將金洪運牒報則中日閣東邊大松一株自枯松三株因雨顚仆云令該所待晴斫去之意敢啓傳曰知道
정조 23년
尹光普以兵曹言啓曰卽接西所衛將金洪運牒報則中日閣東邊大松一株小松一株拔根顚仆云令該所待晴斫去之意敢啓傳曰知道
정조 23년
李書九以禮曹言啓曰卽接明陵別檢所報則本陵仁元王后陵上曲墻左邊今日早朝忽爲頹仆幾至二間云陵上曲墻有此頹仆之患極爲驚悚慰安祭不卜日今三十日設行而修改等節本曹堂上郞廳依例進去奉審後稟處何如傳曰允卿奉審後書啓仍留爲獻官將事後復命香祝則明日大祝陪進可也
정조 23년
李書九以禮曹言啓曰卽接弘陵令所報則今此潦雨本陵陵上後面曲墻今日巳時盡爲頹仆長可爲三十尺許云陵上曲墻有此頹仆之患極爲驚悚慰安祭不卜日今三十日設行而修改等節本曹堂上郞廳依例進去奉審後稟處何如傳曰允明陵進去堂郞同爲奉審可也
정조 23년
李冕膺以戶曹言啓曰時御所內各司雨漏處修改今月內當爲擧行而雨勢如此待快晴擇吉修改何如傳曰允
정조 23년
李冕膺以賑恤廳言啓曰漢城府民家頹壓別單判付內恤典令該廳卽爲分給事命下矣中部字內完少頹多一戶布一疋東部字內完少頹多一戶布一疋南部字內全家頹壓一戶錢二兩完少頹多一戶布一疋合布三疋錢二兩恤典依例分給之意敢啓傳曰知道
정조 23년
李冕膺以漢城府言啓曰卽接西部令韓允鎭牒報則故忠臣贈領議政益昌府院君信度公愼守勤旌閭今月二十八日未時豎立於皇華坊西小門內契本家云矣敢啓傳曰不爲前期草記何也
정조 23년
尹光普以御營廳言啓曰禁漏閣北邊宮墻一間許半腰頹圮處令紫門監緊實圍排限修築間以集賢門入直軍輪回晝察夜巡事自兵曹草記矣集賢門入直軍三名式輪回除出限修築間嚴飭晝察夜巡之意敢啓傳曰知道
정조 23년
禁府啓目方山前萬戶姜大允原情云云傳旨內辭然泛稱遲晩刑推得情何如判付啓與安義前僉使崔琥彬事無異何足責也亦旣遞歸附過放送爲良如敎
정조 23년
己未七月二十八日卯時上御誠正閣諸承旨持公事入侍時行都承旨李冕膺行左承旨李書九右承旨洪義浩右副承旨金羲淳假注書洪命周呂東植記注官金景煥承膺祚檢校直閣金近淳以次進伏訖冕膺讀奏平安監司韓用龜啓本嘉山等官反庫事江原監司南公轍啓本淸風等邑田稅船無事過境事書九讀奏平安監司韓用龜狀啓雨澤事京畿監司徐鼎修狀啓雨澤事開城留守金勉柱狀啓農形事義浩讀奏平安監司韓用龜啓本罪人庾德賓博川郡到配事平安監司韓用龜啓本罪人李學烈江東縣到配事分書判付訖上敎書九曰奉安閣所奉文書果爲幾何書九曰仁廟朝以後列聖朝登極時及世子冊封王妃冊封時詔勅誥命等文蹟而詔勅及誥命當初皆分類奉安矣上曰禮曹所奉文書亦爲幾何而始自何時耶書九曰宣廟朝以後諡號陵號徽號嘉禮時文蹟而皆是啓單落點者文字則果爲莫重矣上曰奉安閣若欲更爲建置非但事面之張大度支經用亦爲可念誥勅仍奉於禮曹奉安閣而禮曹文蹟則別造欌子一坐奉安於本曹大廳之內似爲便當矣書九曰然矣各邑殿牌亦有所重而例奉於客舍大廳今此文蹟之奉安於本曹大廳似無未安之端矣上曰記昔先朝自慶熙宮每詣眞殿行禮時予嘗陪來而歷見禮曹大廳比他司最大矣書九曰禮曹大廳果爲廣大矣上曰禮曹文書如各邑殿牌樣奉安則固好矣而若於廳內當中奉安則或値本曹坐起時堂上之當中蒞坐有所未安須詳細思量從便奉安之地好矣而本曹形止亦須作圖以入也書九曰奉安閣文書移奉後主管則當自槐院爲之而守直則令本曹入直官爲之仍爲定式似好矣上曰唯上曰禮曹文書則吉凶禮文字竝爲分類以各樻奉安似好矣上曰新除授承旨牌招察任出榻敎命退諸臣以次退出
정조 23년
己未七月二十八日午時上御便殿右承旨入侍時右承旨洪義浩假注書呂東植記注官金景煥承膺祚以次進伏訖上曰鑄字所來待閣臣入侍賤臣承命出傳與檢校直閣沈象奎偕入進伏上敎象奎曰馬經須善爲釐正而太僕所在調馬謄錄詳細編入也命書傳敎曰耽羅漂倭雖有由陸順付之乙未前例云而從木道旣有其路依狀請星火發送事分付嚴飭沿邑厚饋俾知柔遠之意仍命退諸臣以次退出
정조 23년
行都承旨李冕膺坐行左承旨李書九奉命出去右承旨洪義浩坐直左副承旨鄭尙愚坐右副承旨李魯春坐同副承旨金羲淳坐直注書柳台佐仕一員未差假注書呂東植仕直事變假注書趙碩章仕
정조 23년
金羲淳啓曰右尹姜彝正除拜後過三日不爲出肅依定式推考警責仍卽牌招察任何如傳曰允
정조 23년
傳于金羲淳曰傳香承旨入侍
정조 23년
傳于金羲淳曰戶曹判書入侍
정조 23년
傳于金羲淳曰政官牌招開政
정조 23년
李書九以禮曹言啓曰雩祀壇報謝祭涼生後更爲擇日設行事命下矣吉日令日官池景喆推擇則來八月初八日爲吉云以此日設行事知委何如傳曰南壇山川節祭受香行祭在初二日今年報謝於雩壇以再祈卽應也初禱於山川亦有宜庥則適値節享兼伸報謝於義則然然則雩祀報謝行於初二日爲可以此分付山川祝文中添入謝語與雩祀祝文依親祭例竝令文衡撰進三角木覓漢江獻官今番則勿以蔭官塡差三司中差定可也
정조 23년
李書九啓曰雩祀壇報謝祭三角山木覓山漢江節祭祝文竝令文衡撰進事命下矣大提學洪良浩待明朝牌招何如傳曰允
정조 23년
掌令崔禧延持平洪宅夏啓曰臣等俱以無似猥叨臺銜累日虛縻徒增罪戾今於賓對命下之後適以賤疾沈劇未及登筵至有大僚請推之擧臣等不職之罪於是尤著以此情踪何敢一刻晏然於臺次乎請命遞斥臣等之職答曰勿辭
정조 23년
洪義浩啓曰掌令崔禧延持平洪宅夏一日再啓煩瀆退待物論之意敢啓傳曰知道
정조 23년
以吏曹參義望筒傳于金羲淳曰一是判堂之至親一則時在承旨苟且莫甚此望筒勿施以禮曹參義望中未經者擬入待下批牌招察任
정조 23년
有政吏批行判書金文淳進參判參議未差行都承旨李冕膺進以李東稷爲冬至副使以尹光普爲吏曹參議
정조 23년
兵批判書李在學病參判朴基正參議朴奎淳病參知閔昌爀入直進右副承旨李魯春進副護軍李東稷
정조 23년
承旨前望單子鄭尙愚落點
정조 23년
李冕膺啓曰新除授承旨鄭尙愚方在罷散中何以爲之敢稟傳曰敍用
정조 23년
以吏曹參議尹光普牌不進罷職傳旨傳于李冕膺曰只推
정조 23년
以漢城府民家頹壓別單傳于李魯春曰恤典令該廳卽爲分給事分付
정조 23년
玉堂前望單子入之應敎韓用鐸副應敎李貞運校理閔命爀張至冕修撰金熙周落點
정조 23년
金羲淳以弘文館言啓曰本館上番無他推移之員不得已以下番姑陞入直之意敢啓傳曰知道
정조 23년
李書九以成均館行大司成意啓曰因初七日儒生上旬輪次草記念前後更稟可也事命下矣依下敎更稟之意敢啓傳曰今日則明陵弘陵曲墻頹圮慰安祭受香明日則釋菜受香再明日則社壇南壇三角木覓漢江祭享雩祀壇報謝祭受香其後又値景慕宮秋享大祭今秋到記試取此前亦難爲之此草記還給待旬後更稟可也
정조 23년
鄭尙愚以壯勇營御營廳言啓曰石漢莫石漢俊事謹依下敎臣心泰與御營大將臣李漢豐更加査實則皇明遺黎潮州石氏事實及石居士傳梧亭老人李世瑛書與石童子道賢一冊此則已經乙覽辛亥年間臣等承命採訪於安峽等地亦爲考籍於江原監營而非但石哥之無所聞竝與記事述傳之李世瑛憑問無路以其文跡之所由來質問石哥處則渠之兄弟不滿十歲流離飄零到于漣川近處店幕爲店漢石一厚所收養而隨其收養父轉入京畿屢處流寓末乃居生於京城云故一厚之弟大成年七十者亦爲招致一體詰問則漢俊兄弟收養一款言之甚詳而所謂文跡出處未得其詳云矣大抵石哥首尾事實臣心泰待罪訓局時屢伏奉聖敎廣加探察至於送校原州及安峽等處考籍壬子春親臨行禮時輦路召見至有使渠覓納明白文跡之命而石漢英御營廳汰去草記批旨亦承待文跡推尋卽爲還差之處分矣其間八九年可據文跡終未推尋之意敢啓傳曰卿等不聞故相金致仁筵奏乎李源耕於春川之壠上與樵叟牧翁伍也人不知爲寧遠伯孫只憑流傳之言乃有拔擢之擧何嘗如田氏之有譜系陳氏之有誥勅爲其證左而然乎哉水中之蠏草間之蛛尙爲人愛惜況以石爲姓者於我國果何如也當壬辰之役也翠華駐於龍灣皁蓋馳於鳳城誠岌岌乎其殆哉其時天朝諸公正紳拖笏囅然以笑曰外藩自相攻擊何敢仰煩大邦惟大司馬石公慷慨以東事自負排甲乙盈庭之論動百萬超渠之衆垂德於不報之地而志決身殲竟不免爲大僇雖使環東土小大黎獻家祭而戶祝尙不足爲百身之贖矣今於滄桑百變之後有稱汾陽之後自言淮陰之子則將信將疑姑含是其欣其感儻如何唐太宗創大業爲勝國忠臣襁褓之兒皆授顯秩況姓石者乎姑先付之御營給料以待文跡之推現別加收用而亦令廟堂分付畿伯東伯使之誠心採訪必求其可考文跡狀聞而今番使行或來頭使行時石尙書族譜不惜價費購來以爲憑考之一助之意亦爲分付譯院其能購來者施以該院購納書籍之賞典若得分明文跡亦當使之參班令禮判載之該曹掌考可也
정조 23년
李魯春以御營廳言啓曰謹依壯勇營御營廳草記批旨石漢英漢俊姑先付之本廳軍官給料之意敢啓傳曰知道
정조 23년
行護軍鄭大容疏曰伏以臣素患伏暑之症跨朔沈淹食飮全却眞元澌鑠而又自六七日來泄痢交作登溷頻數委薾不振藥餌罔效矣此際見差文廟釋菜亞獻官而以今病狀萬無自力於陞降拜跪之節況其症形不容周旋齋明致潔之地伏枕惶悶無所容措玆不得不據實仰籲於天地父母之前伏乞聖慈俯賜諒察亟命該曹改差臣享官之役仍治臣瀆擾之罪以肅朝綱以安私分焉臣無任云云答曰省疏具悉許令該曹付標
정조 23년
行護軍金履翼疏曰伏以臣仰荷王靈使車穩返旋入銀臺得伸逖違之沈而積暑所祟毒痁來侵日前懸病幸蒙恩遞今方委席昏迷之際昨日吏曹以臣差景慕宮八月朔祭獻官來傳名帖此臣之病前所求差者也受香若在臣病間日之時則敢不强策駿奔以遂微誠而明日巧値當次以此自朝寒戰及夜烘熱之症萬無自力趨承之望玆敢冒萬死疾聲仰籲伏乞天地父母特垂矜察亟令該曹變通以重享事千萬幸甚臣無任云云答曰省疏具悉許令該曹付標
정조 23년
行都承旨李冕膺坐直左承旨洪義浩別入直右承旨鄭尙愚坐直左副承旨李翊模別入直右副承旨李魯春別入直同副承旨金羲淳別入直注書柳台佐仕直一員未差假注書呂東植仕事變假注書趙碩章仕
정조 23년
洪義浩啓曰行大司憲宋煥箕執義李龜雲掌令洪彦燮持平權文度在外掌令崔禧延持平洪宅夏引避退待監察茶時之意敢啓傳曰知道
정조 23년
傳于金羲淳曰承旨房仍都承旨爲禮房
정조 23년
鄭尙愚啓曰左邊捕盜大將申大顯以禁衛大將明日南壇祭享時淸道事出去矣在前如此之時有他邊大將兼察之例今番則何以爲之乎敢稟傳曰仍佩往來御將兼察牌招聽傳敎
정조 23년
行左承旨李書九啓臣於本月二十九日陪奉香祝當日馳詣弘陵奉安于香大廳仍詣陵上奉審則曲墻頹圮處自寅方至辰方內高爲四尺外高爲三尺五寸內廣爲四十尺二寸外廣爲四十一尺五寸丁字閣西北簷雜像一箇破無碑閣東西角外簷滲漏仰粉土間間剝落香大廳墻垣五處崩頹盥洗位手巾一件雨傘一柄小鍮沙用蓋具一坐柳筽一部行子布二件沙磁碗一立沙大貼二立沙貼匙五立水剌間守僕房諸執事房窓戶塗紙竝破仍詣昌陵奉審則陵上無頉丁字閣殿內樽羃四件渝破月廊西簷角夫防草瓦二張女防草瓦一張破傷碑閣無頉之意敢啓傳曰知道
정조 23년
李冕膺啓曰新除授承旨李翊模方在罷散中何以爲之敢稟傳曰敍用
정조 23년
以忠淸監司李泰永狀啓八月令生松茸早紅柿子節候差早限內不得封進惶恐待罪事傳于李冕膺曰勿待罪事回諭
정조 23년
傳于金羲淳曰發遣吏郞諸執事淸齋與否摘奸以來
정조 23년
正言鄭澣啓曰臣本以庸愚久叨言地絲毫無補罪戾徒積惟譴何是俟而昨者賓對有命適値母病之沈篤未得趨簉至被大僚請推之擧於是不職之罪益無所容以此情踪何敢晏然於臺次乎昨於僚員之引避宜卽聯籲而臣急於救護勢難離捨今始來避所失尤大請命遞斥臣職答曰勿辭亦勿退待
정조 23년
李冕膺啓曰正言鄭澣避嫌承批之後不爲傳啓直爲出去事甚未安推考警責掌令崔禧延持平洪宅夏引避退待已至經宿尙未處置卽爲牌招以爲處置之地何如傳曰允
정조 23년
以漢城府民家頹壓別單傳于李翊模曰恤典令該廳卽爲分給事分付
정조 23년
以都摠府寶劍望筒傳于鄭尙愚曰此亦紀綱所在在前摠管除非宗親儀賓曾經吏判人多爲之近來怠忽成習若非該曹參判軍門亞將不爲擬望向於右相在兵判時亦有飭敎則近復解忽甚至都摠管只有二人故重臣筵稟後其弊若此此後都摠管副摠管復舊例分半差出摠管中時帶亞將及懸頉人許遞口傳擬入事分付兵曹
정조 23년
兵曹口傳政事以金箕性李祖源徐邁修李義弼爲副摠管
정조 23년
鄭尙愚以兵曹言啓曰各廳堂下武臣朔試射庚暑勿爲設行事曾有下敎矣今七月朔試射停止之意敢啓傳曰知道
정조 23년
鄭尙愚以兵曹言啓曰明日親傳香時別雲劍李書九時無職名口傳付軍職何如傳曰允
정조 23년
兵曹口傳政事行護軍李書九
정조 23년
鄭尙愚以御營廳言啓曰本廳前軍色從事官尹命烈旣已敍用仍爲差下使之察任何如傳曰允
정조 23년
鄭尙愚以摠戎廳言啓曰卽見管城將李文爀所報則以爲本城禁衛營字內龍巖峯下體城三間許今月二十九日夜頹毁云矣待快晴卽爲改築之意分付字內營門何如傳曰允這這修築俾勿如前抛棄可也
정조 23년
弘文館副應敎李貞運修撰曺允遂金熙周等伏以掌令崔禧延持平洪宅夏以臣等俱以無似猥叨臺銜累日虛縻徒增罪戾今於賓對命下之後適仍賤疾沈重未及登筵至有大僚請推之擧臣等不職之罪於是尤著以此情踪何敢一刻晏然於臺次乎引嫌而退賓對體重稱病不參有欠誠實勢難仍在請掌令崔禧延持平洪宅夏竝命遞差取進止答曰省箚具悉處置事依施
정조 23년
己未七月三十日卯時上御便殿右承旨右副承旨同副承旨入侍時右承旨洪義浩右副承旨李魯春同副承旨金羲淳假注書呂東植記注官金景煥承膺祚以次進伏訖上曰奉安閣撤毁進去戶曹郞廳入侍賤臣承命出傳與戶曹佐郞朴民淳偕入進伏上曰撤毁幾何爲之民淳曰今方始役矣上曰自銅龍門至司僕墻邊其間之遠當爲幾間民淳曰似爲十餘間矣上曰西墻則勿壞爲可而材木則不可入於雜用當置於何處耶民淳曰當於補民庫區別而置之矣上曰石材及瓦當用於差備諸處修改之役勿爲輸去爲可而闕內修改處役事爾果知之乎民淳曰臣則只看撤毁而諸處修改是別例郞廳所掌矣命先退上曰承旨皆留鑄字所史官歸院可也命退承史以次退出
정조 23년
己未七月三十日辰時上御誠正閣諸承旨持公事入侍時行都承旨李冕膺行左承旨李書九左副承旨洪義浩記事官柳台佐假注書呂東植記事官金珍恪記注官承膺祚檢校待敎李存秀以次進伏訖書九讀奏京畿監司徐鼎修狀啓南陽府使李晳到任事冕膺讀奏開城留守金勉柱啓本未葬人役姓名開坐事戶曹錢穀各司摘奸單子分書判付訖上敎書九曰弘陵曲墻後面則盡爲頹圮而東西則無頉乎書九曰然矣上曰曲墻外水道果爲預先疎導否書九曰疏導則果爲之而大抵曲墻地勢後面稍高故易致頹圮矣仍奏曰禮判則出去時中路落馬今日不得復命矣上曰然則將事及奉審之節何以爲之耶書九曰將事及奉審則强力擧行而不可以登筵矣上曰雨勢幸卽快霽路傍農形果何如書九曰田穀早稻別無致損晩稻木花略有所妨而今旣快霽不至於大段矣命書傳敎曰明日先爲行禮於眞殿由萬安門出宮至仁政殿月臺親傳香祝於南壇祭享獻官次傳於社稷秋享大祭獻官次傳於雩祀壇報謝祭獻官次傳於三角山木覓山漢江節祭兼報謝祭獻官仍至殿庭祗迎分遣承旨陪奉神位版仍留監視享所諸事待禮成還奉後復命社壇則承旨一員隨香祝進詣亦於禮成後復命山川享所史官進去而祗迎後至摛文院齋宿待承宣復命由萬寧門還內而明日傳香時刻眞殿行禮後當隨時爲之以此知悉擧行仍敎曰眞殿行禮旣出文蹟則承史當入來而通禮亦令待令可也上曰山川祭享則亞獻官受香祝初獻官陪神位版事雖有定式而親傳香則體貌自別此後則承旨傳香時則依定式擧行親傳時則令初獻官受香亞獻官陪神位版可也上曰明日諸處享所祭報府入之台佐承命出持入上曰文廟獻官以兵曹參知閔昌爀塡差社稷祭享薦俎官以吏曹參議尹光普塡差事分付也台佐承命出傳上曰時囚罪人申光輅所坐事關係至重蓋白翎鎭緣坐罪人胤錫卽逆坦之應坐而乙亥蒙島配之典及夫癸未又爲拿來仍卽發配其所關係誠爲非細而今乃以渰死而不知去處爲言者豈可成說乎道臣之循例登聞亦甚駭然矣大臣若知此事則必有所提奏而似未及入聞耶此意令禁堂知之好矣冕膺曰該罪人所坐事臣亦略知其槪而道臣事果爲駭然矣命書榻敎曰左承旨許遞前望單子入之待下批牌招察任書九先退命書傳敎曰傳香承旨馳詣宗廟奉審摘奸以來左副承旨馳詣景慕宮奉審摘奸仍詣文廟奉審摘奸以來上曰文廟祭享時當送史官而泮長旣未進參同成均亦年老之人亞獻官各別申飭之意諭之可也命退諸臣以次退出
정조 23년
行都承旨李冕膺奉命進去左承旨洪義浩齋直右承旨鄭尙愚奉命進去左副承旨李翊模齋宿右副承旨尹光顔齋直同副承旨金羲淳齋宿注書柳台佐齋宿一員未差假注書呂東植齋直事變假注書趙碩章仕
정조 23년
洪義浩啓曰來初五日朝參日次矣敢稟傳曰停
정조 23년
洪義浩啓曰行大司憲宋煥箕執義李龜雲掌令洪彦爕持平權文度在外掌令一員持平一員未差監察茶時之意敢啓傳曰知道
정조 23년
兵曹口傳政事行副護軍李魯春
정조 23년
李冕膺書啓臣謹依聖敎進詣太常與亞獻官陪奉神位版至南壇奉安後壇上奉審則無頉祭物祭器祭井看審則精潔諸執事進排官摘奸則無頉佾舞工人摘奸則無頉矣臣仍留享所待將事還奉神住版後復命之意敢啓傳曰知道
정조 23년
鄭尙愚書啓臣敬奉聖敎馳詣社稷壇上奉審則無頉尊所奉審則無頉祭物祭器祭井看審則精潔諸執事進排官摘奸則無頉佾舞工人摘奸則無頉矣臣仍留待享事禮成復命之意敢啓傳曰知道
정조 23년
別兼春秋徐有聞書啓臣於前月十七日在古城鎭任所伏奉承政院成貼有旨卽爲馳往平壤府看審民家被燒處及結構形止仍以聖敎內辭意面面曉諭是白如乎被燒民戶爲一百七十五戶而大戶四十三戶中戶七十戶小戶六十二戶是白遣元恤典小米大戶各九斗中戶各八斗小戶各七斗合小米九十二石一斗臣行未到前已爲一一分給是如是白乎旀道臣及地方官亦以米錢空石等物助給而富民之出力相救者爲七人或多至千餘金小亦不下二三百金一戶所得大小米空石等物外錢爲二十餘兩是白乎所鄕所校吏以下各班下隷等屬自營府申飭俾各一日赴役隣里民人等又相顧助結構方張或有已爲安接者或有一邊結幕一邊經紀者男女老少十百爲群北望攢手咸頌恩德而言曰春間輪疾過蒙朝家惠澤得以回蘇今此回祿之災又被九重軫念之德至有不能成眠之下敎蠲恤之典旣優且渥營邑以之動念村里以之激感爭相救助得以安堵是如爲白齊傳曰知道西土民俗雖曰淳厚一人之出千金顧助其義氣可尙令廟堂問名分付該曹施以賞加之典
정조 23년
己未八月初一日卯時上詣眞殿行禮仍詣仁政殿月臺親傳香仍詣摛文院齋宿入侍時行都承旨李冕膺左承旨洪義浩右承旨鄭尙愚左副承旨李翊模右副承旨李魯春同副承旨金羲淳記事官柳台佐假注書呂東植記注官金景煥承膺祚檢校提學鄭民始檢校直閣沈象奎以次侍立訖上具翼善冠衮龍袍由齋殿入報春門詣版位引儀唱行禮上行四拜禮仍詣殿內奉審如儀訖還出報春門萬安門乘輿藥房都提調李秉模進奏曰侵早勞動聖體候若何上曰一樣矣今日適當諸處受香而今年雨澤得於悶旱焚灼之餘故今此香祝之親傳不敢以勞動爲難矣仍進發入仁政殿通禮跪啓請降輿上降輿陞座冕膺奉香祝跪進上詣月臺傳香所跪傳香祝于南壇祭享獻官光恩副尉金箕性次傳于社稷秋享大祭獻官綾城尉具敏和次傳于雩祀壇報謝祭獻官行上護軍鄭民始次傳于三角山節祭兼報謝祭獻官副修撰曺錫中次傳于木覓山節祭兼報謝祭獻官副司果尹命烈次傳于漢江節祭兼報謝祭獻官副司果具得魯傳香訖仍詣祗迎所諸獻官以次奉香祝趨出上祗迎訖命書駕前下敎曰南壇都承旨進去社稷右承旨進去雩祀壇左副承旨進去木覓山漢江仍爲奉審摘奸以來同副承旨馳詣三角山奉審摘奸以來仍敎曰南壇及杜稷承旨仍留待享事禮成後復命山川享所則將事時當送摘奸史官承旨則奉審摘奸後監滌祭器卽爲復命可也命書駕前下敎曰差祭承旨許遞口傳付軍職又命書駕前下敎曰承旨前望單子入之待下批牌招察任又命書駕前下敎曰行護軍李書九兵曹參知閔昌爀行副護軍沈象奎假承旨差下牌招奉命承旨入來後退去通禮跪啓請乘輿上乘輿出仁政門進善門入內閣通禮跪啓請降輿上降輿入摛文院命侍衛姑退諸臣以次退出
정조 23년
行都承旨李冕膺坐左承旨洪義浩坐右承旨鄭尙愚坐直左副承旨李翊模坐直右副承旨尹光顔坐同副承旨金羲淳坐注書柳台佐仕一員未差假注書呂東植仕直事變假注書趙碩章仕
정조 23년
洪義浩啓曰行大司憲宋煥箕執義李龜雲掌令洪彦燮持平權文度在外掌令一員持平一員未差監察茶時之意敢啓傳曰知道
정조 23년
李冕膺啓曰文臣製述以何日爲之乎敢稟傳曰秋到記製述日同爲之可也
정조 23년
李冕膺啓曰吏文製述以何日爲之乎敢稟傳曰待下敎爲之可也
정조 23년
傳于鄭尙愚曰右議政留待
정조 23년
傳于鄭尙愚曰次對進定於今日
정조 23년
備忘記忠淸水使李顯宅下直長弓一張長箭一部片箭一部筒兒一箇賜給
정조 23년
李冕膺啓曰副司果沈奎魯今七月朔朔書無緣不書依定式禁推傳旨捧入之意敢啓傳曰知道
정조 23년
以吏曹參議尹光普牌不進罷職傳旨傳于洪義浩曰只推更爲牌招
정조 23년
有政吏批行判書金文淳進參判李益運參議尹光普牌不進同副承旨金羲淳進以南惠寬爲掌令李秉烈爲持平李鼎德爲禮曹參議金履載爲直講徐邁修爲冬至正使
정조 23년
兵批判書李在學進參判朴基正入直參議朴奎淳病參知閔昌爀病右承旨鄭尙愚進以金百彬爲兼司僕將李得濟爲京畿水使沈奎魯爲北評事副司果洪樂游崔禧延洪宅夏以上單付
정조 23년
以安春君掃墳呈辭傳于洪義浩曰給由馬澆奠床則大君山所省掃時備給
정조 23년
傳于洪義浩曰僚臺旣遞則情勢宜無異同正言鄭澣許遞前望單子入之
정조 23년
正言前望單子入之徐有聞落點
정조 23년
鄭尙愚以都摠府言啓曰今日入直內三廳武兼禁軍及軍兵等當爲中日習射而摛文院殿座相値不得爲之之意敢啓傳曰知道
정조 23년
李冕膺以弘文館言啓曰本館上番闕直事甚未安副應敎李貞運副校理南履翼竝卽牌招以爲推移入直之地何如傳曰允
정조 23년
鄭尙愚以兵曹言啓曰禁漏北邊內宮墻頹圮處今已畢築矣晝察夜巡依例停止之意敢啓傳曰知道
정조 23년
鄭尙愚以訓鍊都監言啓曰本局把摠鄭宅昌身病甚重勢難察任改差何如傳曰允
정조 23년
鄭尙愚以御營廳言啓曰禁漏閣北邊宮墻一間許半腰頹圮處今已修築晝察夜巡軍三名還入直所之意敢啓傳曰知道
정조 23년
吏曹參議尹光普疏曰伏以臣卽鄕曲樸陋之一賤品也晩竊科第踽行冥擿性且愚鈍不合時宜而何幸遭逢聖世依藉先蔭使得備數於顧問之列周旋於近密之地前後踐歷罔非踰分頂毛髮咸歸造化區區感祝之私惟以趨走殫竭爲職分恭恪斂退爲操持而立朝十有六年未有一事之報效其碌碌不足爲有無非但通朝之所共知抑亦自知之明矣今於千萬夢想之外授臣以吏曹參議臣聞命驚惶震悸憂懼誠不知所以措躬也夫有國置官最重銓部掌人物之權衡任朝紳之通塞主管雖在於長僚言議亦參於末席苟非才足以激揚淸濁識足以辨別流品者莫宜居之如臣者矇於世務闊於事情至於官方人物則眞所謂聾者之於音律鼓者之於丹靑也蹤跡旣疎於京華聞見自局於鄕闇立班行而顔面名字太半不省見除紙而班資格例亦多素昧尙何論於藻識裁擇稱塞職任乎假使臣不自量度憑恃寵靈貪戀京華冒沒承膺則鵜梁之譏負乘之懼猶屬一身上事其於累則哲而玷名器何哉月前春曹之除今者見職之擬皆因特敎則雖曰循次通望而其實則無異於中批矣公議未愜而誤恩荐加人望素乏而華銜驟叨臣安敢徒知恩造之可感而罔念廉隅之爲重乎噫人臣事君之道惟當量才度力隨分盡職耳可以勉承而陳力就列與不可强處而矢心自劃其事雖須其義則一也臣之平日所自期者在於固守寒素之分遠避權要之塗以遂其謹畏之戒以全其樸愚之性庶可爲塵刹之奉不報之報而今此所叨大謬於是伏惟殿下天地於臣父母於臣其所以不枉其志而曲遂之者臣安得不仰望於聖明哉除命之降適在於待罪喉院之時冒犯違傲歸伏私次以竢物議之峻發矣卽伏聞開政命下天牌屢臨私心怵迫益復罔措連違召命重犯逋慢臣罪至此尤合萬死玆敢冒陳短章仰暴衷懇伏乞聖慈特賜矜諒鐫削臣新除之職因治臣瀆撓之罪亟命選部勿復檢擬於銓任以重公器以安微分千萬顒祝臣無任云云省疏具悉爾其勿辭察職
정조 23년
副修撰曺錫中疏曰伏以史館相避法意甚嚴而新除授副應敎臣李貞運於臣爲內舅之親則臣之所帶春秋館記事官之銜在法當避玆敢援例陳章仰瀆崇嚴伏乞聖明亟命選部照例遞改以存公格以安私分千萬幸甚臣無任云云省疏具悉疏辭下該曹稟處
정조 23년
吏曹啓目粘連觀此弘文館副修撰曺錫中上疏則以爲副應敎臣李貞運於臣爲內舅之親則臣之所帶春秋館記事官之銜在法當遞亟命選部照例遞改以存公格亦爲白有臥乎所相避之法在下當遞曺錫中所帶春秋館記事官之任依例減下何如判付啓依所啓施行爲良如敎
정조 23년
己未八月初二日卯時上御摛文院大臣備局堂上引見入侍時行都承旨李冕膺左承旨洪義浩右承旨鄭尙愚左副承旨李翊模右副承旨尹光顔同副承旨金羲淳記事官柳台佐假注書呂東植事變假注書趙碩章記注官金景煥編修官徐有聞檢校直閣沈象奎金近淳檢校待敎李存秀左議政李秉模右議政李時秀行吏曹判書金文淳刑曹判書李得臣行大護軍李邦一兵曹判書李在學戶曹判書趙鎭寬同知中樞府事徐有大行護軍申大顯李漢豐李書九修撰金熙周以次進伏訖秉模等曰移次經宿聖體候若何上曰一樣矣秉模等曰半夜以前猶有熱意寢睡水剌之節未審何如上曰坐待享事禮成罷漏後始得暫時就寢矣秉模等曰王大妃殿氣候何如上曰一樣矣秉模等曰惠慶宮氣候何如上曰一樣矣上曰右相發行後日候雖涼雨勢稍緊何以往返而道路川渠無漲溢之患否時秀曰今番之雨雖曰連日皆是微灑不至潦水之境矣上曰雨後農形或免致損否時秀曰雨勢未嘗驟急故農形少無所傷而田野豐穰果如所聞非獨歷路所見爲然問諸老農及守宰同然一辭田畓各穀前歲無比早稻垂穫木花方發而此疆彼界無處不然矣上曰南陽之地素稱土瘠而亦能占豐乎時秀曰果然矣此邑素罕豐登而今年則老農皆以爲初見云此地猶然他邑可知此後不雨而曝善爲成實以過一望則穰穰蕃熟將不可勝食矣上曰嶺南穡事則稍違初料云矣時秀曰臣於中路遇嶺人之上來者問之則雨澤晩得周洽雖或未移而大體則豐歲云矣昨於入來後見兩西營吏以支勅文書磨勘事上來者亦爲聞知則海西亦到處豐穰木花之一本二十朶今始初見以至晩秧亦於近日雨中皆爲發穗云矣秉模曰昨日之雨欲灑而旋霽誠爲萬幸矣上曰受香之後雨意稍緊矣晩後則淸明將事之夕牽牛正中何幸如之上曰卿旣以藥院都相入來右相亦爲入來肅拜故今日有此召接矣仍敎曰次對爲之秉模曰別無稟處事矣仍奏曰京畿水使柳孝源以其親年洽滿八十居常衰病重添風濕呈狀乞遞矣閫任有難輕遞而情理旣如此則强令察任其勢末由今姑許遞何如上曰依爲之出擧條仍命書榻敎曰政官牌招開政時秀曰支勅定例當爲釐正而兩西文書今方上來當與畿營文書校準增刪臣與戶禮判及館伴詳議釐正如有可以稟定者從後更稟以爲一定之地恐好矣上曰從速爲之也秉模曰判府事沈煥之來詣闕外而猶以拘忌爲未安不得入來矣上曰從當召接卿於出去時此意傳之也上敎時秀曰卿之由行從何作路時秀曰去時則由果川廣州等地而入來則渡漢江津矣上曰陵幸已自昨春經營姑未知何間爲定而沿路禾稼當於何時收穫耶時秀曰問於農民則路傍所種多是田穀而田亦早收間或晩收者只是豆太豆太則雖未熟徑收亦無棄之者矣上曰舟橋若待收穀則船隻解送將致節晩船隻若欲早送則禾稼未熟亦易相妨矣仍敎曰舟橋之工役遲速當爲幾何文淳曰或於六七日或過旬日而爲之矣上曰湖南若而邑雨澤未洽處今則如何云耶秉模曰今則稍洽云而雖有若而邑未足處必將見包於他邑之豐亦未知其爲歉丙辰年卽一路大登而亦或有不免歉處矣命大臣就座邦一曰普賢峰補土所今秋亦當依定式與濬川堂上同往奉審矣上曰唯命禁將進前敎曰卿營字內植木之節果勝於前乎大顯曰夏雨頻數今則有鬱然之望矣上曰南廟後童濯處亦有叢菀之效否大顯曰栽植夥然果爲茁茂矣上曰忠淸水使入侍出榻敎台佐承命出傳與忠淸水使李顯宅偕入進伏命奏職姓名敎曰爾是完豐之奉祀乎顯宅曰奉祀則李弘逵爲之矣上曰曾爲別軍職乎顯宅曰然矣上曰緣何而見汰耶顯宅曰以奏對錯誤之故被罪矣上曰宣諭除之下去善爲之也仍命先退命書文臣製述啓辭批答訖冕膺曰專經文臣殿講漢學文臣殿講待涼生更稟事命下矣涼節雖屆晩炎未退姑待快涼更稟何如上曰秋到記殿講日同爲之可也出擧條上曰還內當由萬寧門以此分付也仍命備堂先退諸臣以次下殿上下殿通禮跪啓請乘輿上乘輿義浩曰社壇修掃史官進去事下敎矣何史官進去乎上曰兼春秋一員午間進去可也仍入萬寧門還內諸臣以次退出
정조 23년
行都承旨李冕膺坐左承旨洪義浩坐右承旨鄭尙愚坐左副承旨李翊模坐右副承旨尹光顔坐直同副承旨金羲淳坐直注書柳台佐仕直一員未差假注書呂東植仕事變假注書未差
정조 23년
李冕膺啓曰昨日雩祀壇神位版香祝奉詣時道路不爲修治至有風落木之偃橫遮道事極駭然當該部官所當重勘而本院請推之外無他可施之罰何以爲之敢稟傳曰拿處可也
정조 23년
鄭尙愚啓曰事變假注書趙碩章身病猝重勢難察任今姑改差何如傳曰允
정조 23년
李冕膺啓曰應敎韓用鐸特敎申飭之下謂有情勢無意承膺屢度催促終不入來揆以事體萬萬未安推考警責何如傳曰允
정조 23년
傳于金羲淳曰京畿水使當日辭朝
정조 23년
備忘記喬桐水使李得濟下直長弓一張長箭一部片箭一部筒兒一箇賜給
정조 23년
以校理閔命爀張至冕牌不進罷職傳旨傳于李冕膺曰只推
정조 23년
以副司果沈奎魯朔書無緣不書禁推傳旨傳于李冕膺曰駭然矣罷職